
Universitetsstyret

Møtedato:

14. og 15. februar 2005

Arkivref.:

200302592-16/RBJ/333

Etablering av Mastergradsprogram i  Telemedisin og e-helse ved universitetet i tromsø

Bakgrunn

Universitetsstyret behandlet den 1.04.04 sak S 17-04 Telemedisin og medisinsk informatikk som nye undervisnings- og forskningsfelt ved universitetet i Tromsø. Styret gjorde følgende enstemmige vedtak:

1. Universitetsstyret ber Det medisinske fakultet og Det matematisk-naturvitenskapelige fakultet samarbeide om et felles engelskspråklig mastergradsprogram i telemedisin med to

studieretninger: Studieretning for medisin og helsefag med faglig forankring ved Det medisinske fakultet, og studieretning for medisinsk informatikk med faglig forankring ved Det matematisk-naturvitenskaplig fakultet. Administrasjonen av programmet skal ligge ved Det medisinske fakultet.

2. Studieprogrammet skal undervise på engelsk og utformes slik at målgruppen er en

kombinasjon av utenlandske og norske studenter. Det skal ikke opprettes en norskspråklig

variant av samme studieprogram.

3. Fristen for å levere ny studieplan for mastergradsprogrammet settes til 1. november 2004.

Økonomiske og organisatoriske forhold knyttet til telemedisin som nytt utdannings- og 

forskningsfelt ved Universitetet i Tromsø, herunder samarbeid med Nasjonalt senter for 

telemedisin skal også utstedes.

Universitetsdirektøren vil i denne saken først gjennomgå forslag til studieplan (vedlegg 5, 6, 7). Deretter vil organisatoriske, herunder samarbeidet med Nasjonalt senter for telemedisin og økonomiske forhold, bli gjennomgått (vedlegg 2, 3, 4).

Det medisinske fakultet og Det matematisk-naturvitenskapelige fakultet oppnevnte sommeren 2004 følgende representanter som fikk ansvar for å ferdigstille arbeidet med mastergradsprogrammet: 

Professor Toralf Hasvold, Det medisinske fakultet

Førsteamanuensis og overlege Lauritz Bredrup Dahl, Det medisinske fakultet

Professor Gunnar Hartvigsen, Det matematisk-naturvitenskapelige fakultet

Professor Alfred Hanssen, Det matematisk-naturvitenskapelige fakultet

Det medisinske fakultet engasjerte Eva Gjerdrum, som er ansatt ved Nasjonalt senter for telemedisin, i tre måneder fra 8. november 2004 for å bistå gruppen faglig og administrativt. Fra samme tidspunkt ble gruppen supplert med følgende representanter:

Senterleder Steinar Pedersen, Nasjonalt senter for telemedisin 

Førsteamanuensis Gunnar Ellingsen, Det medisinske fakultet 

Budsjettinnspill og studieplan ble behandlet ved Institutt for informatikk og Institutt for fysikk den 27.01.05. Ledermøtet ved Det matematisk-naturvitenskapelige fakultet behandlet saken på fullmakt 31.01.05. Fakultetsstyret ved Det medisinske fakultet og instituttlederne ved Institutt for klinisk medisin og Institutt for samfunnsmedisin har vært fortløpende orientert om utviklingen i denne saken. Budsjettinnspill og forslag til studieplan er behandlet på fullmakt av ledermøtet ved Det medisinske fakultet 2.02.05.

Forslag til studieplan for mastergradsprogram i telemedisin og e-helse

Fakultetene foreslår at studieprogrammet gis benevnelsen Telemedisin og e-helse.

Mastergradsprogrammet i Telemedisin og e-helse skal bestå av to studieretninger. Det matematisk-naturvitenskapelige fakultet har det faglige ansvaret for studieretningen teknologi. Det medisinske fakultet har ansvaret for studieretningen helse (se vedlegg 2, 5, 6).

Studiets primære mål er å gi helsepersonell og teknologer utdanning innen telemedisin og e-helse, et fagområde som, i en streng forstand, omhandler medisinsk praksis over avstand ved hjelp av moderne kommunikasjonsteknologi. Dette studieprogrammet legger en noe videre definisjon til grunn ved å inkludere også de IKT-prosesser og -systemer som understøtter ulike andre helsetjenester, herunder tjenester som pasientene kan benytte direkte. Studieretningen teknologi fokuserer på ulike aspekter ved konstruksjon av telemedisin- og e-helsesystemer, mens studieretningen helse fokuserer på metodiske og teknologiske forutsetninger, og de sosiale og organisatoriske prosesser som hører til.

Målgruppen for studieretningen helse vil være studenter som har oppnådd en bachelorgrad eller tilsvarende innen medisinske fag/helsefag, ferdig utdannede medisinere eller kandidater med andre helserealterte mastergrader. Innen studieretningen teknologi vil søkere med bachelorgrad i informatikk eller tilsvarende, fra universitet og høgskoler, representere en viktig målgruppe. Internasjonale studenter med fag/grader innen henholdsvis helse eller teknologi, vil også være en sentral målgruppe.

Telemedisin og e-helse skal være et engelskspråklig studieprogram på 120 studiepoeng, og det er planlagt å være et toårig fulltidsstudium. Den foreliggende studieplanen og de fleste emnebeskrivelsene er på norsk, men disse vil bli oversatt til engelsk med det første. Fullført mastergradsstudium vil kvalifisere for opptak til PhD-utdanning. Fakultetene ber videre om at studiet blir adgangsregulert, og at det kun tas opp 20 studenter. 

Studieretningen i helse består med unntak av INF-3792 Medisinsk informatikk 1 av nyutviklede emner. Mastergradsoppgaven skal ha et omfang på 50 studiepoeng. Studieretningen i teknologi består både av ordinære emner i informatikk, og spesialiserte emner innen medisinsk informatikk, telemedisin og e-helse. Det er videre også mulig å følge emner innen fysikk, spesielt rettet mot medisinsk bildebehandling. Det matematisk-naturvitenskapelige fakultet har utviklet fire nye emner innenfor informatikk og ett nytt emne i fysikk. Mastergradsoppgaven skal ha et omfang på 30 studiepoeng. Fellesundervisningen består foreløpig av tre emner, der to tilbys ved Det matematisk-naturvitenskapelige fakultet og ett gis av Det medisinske fakultet. I videreutviklingen av mastergradsprogrammet er målet å kunne tilby flere kurs på tvers av studieretninger og fakultet. 

Grunnen til at de to studieretningene har mastergradsoppgaver med ulikt omfang, skyldes først og fremst det betydelige antall valgemner studentene tilbys innenfor studieretningen teknologi. Disse valgmulighetene finnes foreløpig ikke ved den andre studieretningen. En videreutvikling og evaluering av denne studieretningen, vil vise om omfanget av mastergradsoppgaven skal reduseres i fremtiden. Nedenfor følger en skjematisk oversikt over hvilke emner de to studieretningene består av. 

Studieretning helse - oversikt over emner hvert semester:

	1 H
	TLM-3010 Telemedisinske anvendelser - 10 SP 
	TLM-3020 Helsetjenesten - 10 SP
	INF-3792 Medisinsk Informatikk 1 - 10 SP

	1 V
	TLM-3040 Implementering og bruk av telemedisin og EPJ -10 SP
	FYS-3XYZ The physics of medical imaging -10 SP
	TLM-3060 Pasienter og publikum -10 SP

	2 H
	TLM-3070 Kvantitativ metode 5 SP

TLM-3080 Kvalitativ metode 5 SP

TLM-3901 Masteroppgave i telemedisin og e-helse - 50 SP

	2 V
	


Studieretning teknologi - oversikt over emner hvert semester:

	1 H
	INF-3200 Distribuerte system – 10 SP
	TLM-3020 Helsetjenesten - 10 SP
	INF-3792 Medisinsk Informatikk 1 - 10 SP

	1 V
	Valgfag – 10 SP
	INF-3791 Telemedisin og e-helsesystemer – 10 SP
	INF-3793 Medisinsk Informatikk 2 – 10 SP

	2 H
	Valgfag – 10 SP
	Valgfag telemedisin og e-helse – 10 SP

(Spesialisering)
	Valgfag telemedisin og e-helse – 10 SP

(Spesialisering)

	2 V
	INF-3996 Masteroppgave i telemedisin og e-helse - 30 SP


Fakultetene har planer om å inngå avtaler med ulike utenlandske universitet, slik at studentene gis mulighet til opphold i utlandet under studiet. Det internasjonale samarbeidet skal imidlertid raskt utvikles videre, og fakultetene skal bygge på de internasjonale nettverkene som finnes både ved Nasjonalt senter for telemedisin, Det medisinske fakultet og Det matematisk-naturvitenskapelige fakultet. I tillegg til utveksling av studenter vil fakultetene arbeide for utveksling av internasjonale lærerkrefter, innkjøp av lærerkrefter og internasjonalt faglig samarbeid i utviklingen av mastergradsprogrammet.

Av forslag til studieplan går det fram at studieprogrammet vil ha et variert undervisningsopplegg, både i form av forelesninger, gruppearbeid og seminarer. All undervisning vil i første omgang finne sted på campus. For studieretningen helse vil deler av undervisningstilbudet etter hvert bli nettbasert. Det vil bli benyttet ulike eksamensformer. Noen emner avsluttes med en fire timers skriftlig eksamen eller en hjemmeeksamen. De fleste emner har arbeidskrav, det vil si at studentene må ha gjennomført oppgaver eller øvelser, før de kan gå opp til eksamen i emnet. Noen emner vil også ha mappeevaluering. 

Parallelt med utviklingen av studiet, vil det også være en satsning på å videreutvikle forskningsmiljøet innenfor telemedisin og e-helse i Tromsø. Samarbeidet om mastergradsprogrammet gir en spesiell anledning for Universitetet i Tromsø og Nasjonalt senter for telemedisin til å videreutvikle allerede eksisterende forskningsmiljø i fellesskap og i samarbeid med internasjonale krefter.

Organisering, ansvarforhold og lokalisering

Mastergradsstudiet i telemedisin og e-helse er et faglig samarbeidsprosjekt mellom Det matematisk-naturvitenskapelige fakultet og Det medisinske fakultet. Nasjonalt senter for telemedisin (NST) vil være en viktig samarbeidspartner i arbeidet med dette nye studieprogrammet. Det er derfor ønskelig å benytte seg av den faglige kompetansen som i dag er ved senteret. Nasjonalt senter for telemedisin er en avdeling ved Universitetssykehuset Nord-Norge (UNN). Kvalifiserte ansatte ved Nasjonalt senter for telemedisin vil kunne tilbys 20 % stillinger ved begge fakultetene, samt engasjeres på timebasis der dette er hensiktsmessig. 

Det medisinske fakultet har det administrative ansvaret for mastergradsprogrammet. Studieprogrammet og de ansatte vil bli tilknyttet Institutt for klinisk medisin. Planene er at det på sikt skal opprettes en egen avdeling for telemedisin og e-helse ved Det medisinske fakultet. Fakultetene har det faglige ansvaret for hver sin studieretning i studieprogrammet. Det skal opprettes et tverrfakultært programstyre, der også representanter fra Nasjonalt senter for telemedisin er med. 
På grunn av manglene lokaliteter tar Det medisinske fakultet sikte på å lokalisere både ansatte og studenter ved studieretningen helse i eller i tilknytning til NSTs lokaler i Forskningsparken. Det matematisk-naturvitenskapelige fakultet har plass til både studenter og ansatte innenfor dagens disponible areal. Det er imidlertid ønskelig å leie areal i Forskningsparken også til ansatte og studenter ved Det matematisk-naturvitenskapelige fakultet, slik at disse kan holde kontakt med resten av de telemedisinske fagmiljøet (vedlegg 2). 

Finansiering – forslag til budsjett 

Institutt for informatikk og Institutt for fysikk ved Det matematiske-naturvitenskapelige fakultet vil være faglig ansvarlig for dette studieprogrammet. Fakultetet opplyser at begge institutt må tilføres ”friske” midler. Fakultetet har beregnet at etableringen av studieprogrammet med opptak av 10 nye studenter innebærer en økning på 2240 arbeidstimer knyttet til undervisning og veiledning for Institutt for informatikk. Instituttet mener at undervisningstimene lar seg dekke ved tilførsel av to førstestillinger, to stipendiater og en professor-II stilling. Det er i en oppstartfase også behov for midler til og drift av et telemedisinsk laboratorium. 

Instituttet for fysikk har pr. i dag ikke kompetanse til å undervise i det nye emnet The physics of medical imaging. Det er derfor behov for å opprette en professor-II stilling for å dekke denne undervisningen. 

Ved Det medisinske fakultet vil tyngden av undervisning ligge ved Institutt for klinisk medisin og Institutt for samfunnsmedisin. Det medisinske fakultet har i dag ingen faste vitenskapelige stillinger med telemedisin som hovedarbeidsfelt. Fakultetet vurderer det som nødvendig å opprette to vitenskapelige stillinger. Det er videre behov for bistillinger, timelærere og en administrativ stilling. 

Etablering av studieprogrammet vil i 2005 ha en samlet kostnadsramme på kr 2,9 mill. De årlige kostnadene vil deretter bli på kr 4,8 mill.

Nedenfor følger en oversikt over ressursbehovet ved henholdsvis Det medisinske fakultet og Det matematisk-naturvitenskapelige fakultet. Vi viser for øvrig til vedlegg 2, 3 og 4.

Tabell: Total budsjett Mat.-nat. fak. telemedisin (beløp i 1 000)

	
	2005
	2006
	2007
	2008

	Antall stillinger/årsverk
	0,7
	2,2
	2,2
	2,2

	Opptak av studenter årlig
	10
	10
	10
	10

	Sum utgiftsbudsjett
	890
	1 869
	1 869
	1 869

	Sum inntektsbudsjett
	-
	-
	-
	-

	Netto bevilgningsbehov (økning i basisbevilgningen)
	890
	1 869
	1 869
	1 869


Tabell: Total budsjett Med. fak. telemedisin (beløp i 1 000)

	
	2005
	2006
	2007
	2008

	Antall stillinger/årsverk
	 2,2 
	 3,6 
	 3,6 
	 3,6 

	Opptak av studenter årlig
	 10 
	 10 
	 10 
	 10 

	Sum utgiftsbudsjett
	 2 035 
	 2 966 
	2 966 
	2 966 

	Sum inntektsbudsjett
	 - 
	 - 
	 - 
	 - 

	Netto bevilgningsbehov (økning i basisbevilgningen)
	2 035
	2 966
	2 966
	2 966


Universitetsdirektørens vurdering

Det medisinske fakultet og Det matematisk-naturvitenskapelige fakultet har gått sammen og utviklet en studieplan for et toårig mastergradsstudium i telemedisin og e-helse slik styret forutsatte i sak S 17-04. Oppdraget var også å utvikle to studieretninger. Dette er gjort. 

Studieprogrammet i telemedisin og e-helse vil være et prestisjeprosjekt for Universitetet i Tromsø. Det vil knytte seg stor oppmerksomhet til programmet og det er av denne grunn særdeles viktig at studieprogrammet er kvalitetssikret. Det er gjort et solid utredningsarbeid. Studieplanen er i henhold til studieforskriftens krav til innhold og utforming av studieplaner. Det er videre utarbeidet utfyllende bestemmelser for mastergradsprogrammet i telemedisin og e-helse. Disse to dokumentene dekker fullt ut forskriftens krav. Universitetsdirektøren har noen merknader til de utfyllende bestemmelsene. Dette vil bli tatt opp direkte med fakultetene. Det foreligger emnebeskrivelser til alle emner som skal eller kan inngå i mastergradsprogrammet. En gjennomgang av disse viser at nesten alle emnebeskrivelsene inneholder den informasjonen som anses som nødvendig. Dette studieprogrammet er godt faglig fundert og bør ut fra dette bli et ettertraktet studium. Foreløpig er det lite fellesundervisning studieretningene imellom. Det hadde ut fra den totale ressurssituasjonen vært ønskelig med en noe sterkere samordning og flere felles emner. Dette skal det imidlertid arbeides videre med. Konklusjonen er at det nå foreligger en god studieplan.

Universitetsstyrets vedtak av 1.04.04 står fortsatt ved lag. Dette betyr blant annet at mastergradsstudiet i telemedisin og e-helse skal være et engelskspråklig studieprogram. Undervisningsspråket er engelsk og studentenes eksamensbesvarelser skal også være på engelsk. 

Det er et mål også å rekruttere internasjonale studenter. Universitetet har lang erfaring med rekruttering og opptak av søkere fra utlandet. Potensialet her er stort. En åpen utlysning vil føre til store mengder søknader fra utlandet. Dette er ikke ønskelig. Utlysningen må derfor være spesifikk og studentene skal fortrinnsvis rekrutteres fra universitetets samarbeidsuniversitet. Universitetsdirektøren vil være i dialog med fakultetene om dette. Det er videre nødvendig å fastsette fordelingen av antall studieplasser på gruppen norske/nordiske studenter, og studenter fra Europa og resten av verden.

Det er etter universitetsdirektørens vurdering lite aktuelt å gi de internasjonale studentene studieopphold ved et utenlandsk universitet. Disse studentene bør i størst mulig grad etablere gode samarbeidsrelasjoner med Tromsømiljøet. Dette må innarbeides i studieplanen og de utfyllende bestemmelsene. 

Universitetsdirektøren anbefaler universitetsstyret å godkjenne studieplanen for mastergradsstudium i telemedisin og e-helse med studieretningene helse og teknologi. 

Økonomiske og organisatoriske rammebetingelser

Begge fakultetene har presentert budsjettforslag for studiet der de ber om ”friske” midler. Universitetsdirektøren vil presisere at Utdannings- og forskningsdepartementet ikke har bevilget midler til etablering av dette studieprogrammet. De såkalte ”friske” midlene vil måtte tildeles gjennom interne omprioriteringer. 

Fakultetene har i budsjettforslagene inkludert utgifter til vitenskapelig utstyr og husleie. Når det gjelder vitenskapelig utstyr, må dette sees i sammenheng med fordelingen av bevilgningen på post 50 – statstilskudd for 2005. Her fordeles også midler til vitenskapelig utstyr, og de siste årene har beløpet til fordeling økt betydelig. Både Det matematisk-naturvitenskapelige fakultet og Det medisinske fakultet har på denne måten fått tildelt mer midler enn tidligere år. Universitetsdirektøren ønsker derfor ikke å tildele midler til vitenskapelig utstyr i denne omgang.

Det medisinske fakultet gjør rede for at det ikke er plass for studenter og ansatte i MH-bygget, og foreslår at studieretning helse samlokaliseres med Nasjonalt senter for telemedisin. Universitetsdirektøren ønsker ikke å gå inn for en slik løsning og står fast ved at gode samarbeidsrelasjoner med eksterne institusjoner må bygges opp på andre måter. Etter universitetsdirektørens vurdering bør lokaliseringsspørsmålet først og fremst søkes løst innenfor Universitetets eksisterende lokaler. Universitetet har fått en betydelig tilgang i samlet areal som følge av at Teorifagbygget er tatt i bruk og omrokeringer som følge av dette i øvrige bygg. Universitetsdirektøren legger også til at en etablering i Forskningsparken kan medføre betydelige investeringer i infrastruktur, særlig IT-infrastruktur, som det ikke er tatt høyde for i kostnadsberegningen. Universitetsdirektøren ønsker ikke å ta stilling til lokaliseringsspørsmålet nå og føler behov for ytterligere intern utredning av mulige arealer på universitetsområdet før dette spørsmålet avgjøres.

Universitetsdirektøren mener at stipendiatstillinger må vurderes i sammenheng med de eksisterende ordninger for tildeling av rekrutteringsstillinger. Fordeling av nye stillinger og refordeling av eksisterende stipendiatstillinger vil skje i løpet av vårsemesteret.

Ved tildeling av midler har universitetsdirektøren tatt utgangspunkt i ressursbehovet knyttet til undervisning (forelesning, kollokvier og veiledning) for nye emner. Det er således ikke tatt hensyn til merbelastningen på eksisterende emner av økt antall studenter. Ressursbehovet er beregnet ut fra studieplanen og fordelingen av arbeidsoppgaver for professorater og førsteamanuensisstillinger i gjeldende Retningslinjer for fordeling av arbeidsoppgaver for tilsatte i undervisnings- og forskerstillinger. Her har ulike stillingstyper ulik arbeidstidsfordeling mellom forskning og undervisning, og ressursbehovet vil derfor være avhengig av stillingstype. Samlet vil fakultetene ha et behov for 4 stillinger når masterprogrammet er fullt utbygd, 2 stillinger på hvert fakultet.

Når det gjelder mulighetene for omdisponering av ressurser internt på fakultetene, vil universitetsdirektøren opplyse om at Det matematisk-naturvitenskapelige fakultet har svært lave forholdstall mellom studenter og vitenskapelige ansatte. Dette gjelder i mindre grad institutt for informatikk. Det medisinske fakultet kan oppleve et større ressursmessig press som følge av etableringen av odontologistudiet og økt opptak på medisinstudiet. Universitetsdirektøren mener likevel at det til en viss grad bør være muligheter for omdisponering og/eller bedre utnyttelse av eksisterende ressurser på fakultetene. 

Det medisinske fakultetet har meldt inn behov for en administrativ stilling for å ivareta oppgaver i forbindelse med dette studiet. Universitetsdirektøren kan ikke se at det skulle være behov for en egen stilling knyttet til dette studieprogrammet. Målet om å begrense veksten i administrasjonen står ved lag. Universitetet i Tromsø må primært bruke ressursene til forskning og undervisning, og universitetsdirektøren kan ikke forsvare å opprette en ny stilling for å ivareta en meget begrenset gruppe studenter. Universitetsdirektøren kan heller ikke se at samordning av arbeid i forhold til studieprogrammet, med velfungerende enheter som Det matematisk-naturvitenskapelige fakultet og Nasjonalt senter for telemedisin, skulle kreve store administrative ressurser. Det medisinske fakultet vil ha det administrative ansvaret for programmet, og universitetsdirektøren foreslår derfor at fakultetet tildeles noe ressurser til dette. Studentene på studieretningen for teknologi vil ta emner ved Det matematisk-naturvitenskapelige fakultet, og universitetsdirektøren antar at noe administrative oppgaver vil bli utført her. 

I 2005 vil fakultetene ha behov for en tildeling som tilsvarer halvårsvirkningen av 20 studenter. I tillegg kommer noe midler til etablering og administrasjon. Samlet foreslår universitetsdirektøren at Det matematisk-naturvitenskapelige fakultet tildeles kr 0,6 mill og Det medisinske fakultet tildeles kr 0,7 mill for 2005. Tildelingen dekkes inn over den samlede reserven på fellesutgiftene.

I 2006 og 2007 må tildelingen økes som følge av økt antall studenter. Når Universitetet mottar inntekter for avlagte studiepoeng, vil disse tildeles til fakultetene i samsvar med den interne budsjettfordelingsmodellen. Behovet for tildeling vil derfor reduseres fra og med 2008. Tabellen nedenfor gir en oversikt over antatt tildelingsplan for mastergradsprogrammet for årene 2006-2008.

	
	2006
	2007
	2008

	Antatt tildelingsplan Mat.-nat.fak 
	1 200
	1 200
	800

	Antatt tildelingsplan Med.fak. 
	1 300
	1 300
	1 000


Det er usikkert hvilken finansieringskategori mastergradsprogrammet vil plasseres i. Det er lagt til grunn at programmet mottar studiepoengmidler etter kategori C i det nasjonale finansieringssystemet. Dersom dette ikke blir tilfellet, må antatt tildelingsplanen revurderes.

Forslag til 

vedtak:

1. Universitetsstyret godkjenner oppstart av mastergradsstudium i telemedisin og e-helse med oppstart studieåret 2005-2006. Studieprogrammet er engelskspråklig.

2. Opptaksrammen settes til 20 studieplasser. 10 plasser til studieretningen helse og 10 plasser til studieretningen teknologi. Fordelingen av studieplasser mellom søkere med opptaksgrunnlaget fra Norge/Norden og søkere med opptaksgrunnlag utenfor Norden må fastsettes.

3. For etableringen av mastergradsstudium i telemedisin og e-helse tildeles Det matematisk-naturvitenskapelige fakultet kr 0,6 mill og Det medisinske fakultet tildeles kr 0,7 mill for 2005.

4. Det medisinske fakultet og Det matematisk-naturvitenskapelige fakultet bes foreta de justeringer av studieplanen som framkommer i saksframlegget og i direkte kontakt med universitetsdirektøren.

Tromsø, 07.02.2005

	Jan Larsen
	

	universitetsdirektør
	

	
	Eirik Liland

	
	forsknings- og studiedirektør


Saksbehandlere: 

nestleder Rigmor Bjørkli, Forsknings- og studieavdelinga og 

førstekonsulent Vidar Nyheim, Personal- og Økonomiavdelinga

Vedlegg:

1. Brev fra Det medisinske fakultet datert 2.02.05

2. Notat til Universitetsstyret fra Det medisinske fakultet og Det matematisk-naturvitenskapelige fakultet datert 1.02.05

3. Budsjettinnspill fra Det matematisk-naturvitenskapelige fakultet

Etablering av mastergradsprogram i telemedisin og e-helse ved Universitetet i Tromsø

Møtedato: 15. februar 2005 

Journalnummer: 200302592-16

Styret gjorde slikt enstemmig vedtak:

1. Universitetsstyret godkjenner oppstart av mastergradsstudium i telemedisin og e-helse med oppstart studieåret 2005-2006. Studieprogrammet er engelskspråklig.

2. Opptaksrammen settes til 20 studieplasser. 10 plasser til studieretningen helse og 10 plasser til studieretningen teknologi. Fordelingen av studieplasser mellom søkere med opptaksgrunnlaget fra Norge/Norden og søkere med opptaksgrunnlag utenfor Norden må fastsettes.

3. For etableringen av mastergradsstudium i telemedisin og e-helse tildeles Det matematisk-naturvitenskaplige fakultet kr 0,6 mill og Det medisinske fakultet tildeles kr 0,9 mill for 2005. 

4. Det medisinske fakultet og Det matematisk-naturvitenskaplige fakultet bes foreta de justeringer av studieplanen som framkommer i saksframlegget og i direkte kontakt med universitetsdirektøren.

Universitetsdirektøren

